31995R1627
L 155/8
JURNALUL OFÍCIAL AL UNIUNII EUROPENE
REGULAMENTUL (CE) NR. 1627/95 AL COMISIEI
din 5 iulie 1995
de modificare a Regulamentului (CE) nr. 3168/94 de instituire a unei licențe de import comunitare în domeniul de aplicare al Regulamentului (CE) nr. 517/94 al Consiliului privind regimul comun aplicabil importurilor de produse textile originare din anumite țări terțe care nu sunt reglementate de acorduri, protocoale sau alte înțelegeri bilaterale sau de alte regimuri comunitare specifice de import și de modificare a unor dispoziții din regulamentul menționat
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 517/94 al Consiliului din 7 martie 1994 privind regimul comun aplicabil importurilor de produse textile din anumite țări terțe care nu sunt reglementate de acorduri, protocoale sau alte înțelegeri bilaterale sau de alte regimuri comunitare specifice de import (1), astfel cum a fost modificat ultima dată prin Regulamentul (CE) nr. 1325/95 (2), în special articolul 21,
întrucât Regulamentul (CE) nr. 3168/94 (3) al Comisiei conține unele greșeli de formulare, luând în considerare articolul 21 alineatul (3) din Regulamentul (CE) nr. 517/94 pe care este întemeiat acest regulament; se cuvine să se corecteze situația prin modificarea Regulamentului (CE) nr. 3168/94 cu efect retroactiv la data intrării în vigoare a Regulamentului (CE) nr. 3168/94;
întrucât modificările prevăzute în prezentul regulament sunt în conformitate cu avizul Comitetului pentru textile,
ADOPTĂ PREZENTUL REGULAMENT:
Articolul 1
Regulamentul (CE) nr. 3168/94 se modifică după cum urmează:
1.
Din titlu se elimină cuvintele „și de modificare a anumitor dispoziții din regulamentul menționat”.
2.
În al doilea considerent se elimină teza „și de modificare sau completare a anumitor dispoziții din Regulamentul (CE) nr. 517/94”.
3.
La articolul 1, teza „Regulamentul (CE) nr. 517/94 se modifică după cum urmează” se înlocuiește cu teza „În vederea punerii în aplicare a Regulamentului (CE) nr. 517/94, autorizațiile de import și extrasele se eliberează cu respectarea condițiilor și sunt conforme cu modelul prevăzut în anexă”.
4.
La articolul 1 se elimină teza „1. La articolul 18 alineatul (1) se adaugă următorul paragraf”.
5.
La articolul 1 se elimină punctele 2 și 3.
6.
În anexă, se elimină titlul „Anexa VIII”.
7.
În anexă, punctul 5 se înlocuiește după cum urmează:
„5.
În momentul eliberării, licențele de import și extrasele primesc un număr de înregistrare atribuit de către autoritățile administrative competente ale statului membru respectiv. Numerele licențelor vor fi notificate electronic Comisiei, în cadrul unei rețele integrate prevăzute la articolul 17 alineatul (4) din Regulamentul (CE) nr. 517/94.”
Articolul 2
Prezentul regulament intră în vigoare în ziua următoare datei publicării în Jurnalul Oficial al Comunităților Europene. Se aplică de la data de 24 decembrie 1994.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 5 iulie 1995.